जीतपुरसिमरा गोल्डकप : वीरगन्ज युनाइटेड पराजित
सिमरा रंगशालामा जारी १३ औं जगदम्बा जीतपुरसिमरा गोल्डकप फुटबल प्रतियोगिताको आइतबार डिफेन्डिङ च्याम्पियन एनआरटीले १–० को संघर्षपूर्ण जित निकाल्दै सेमिफाइनल तय गरेको छ । फ्लडलाइटमा भइरहेको खेलमा दुवै प्रतिस्पर्धी टिममा खुबै घम्साघम्सी चल्यो ।
बारा — सिमरा रंगशालामा जारी १३ औं जगदम्बा जीतपुरसिमरा गोल्डकप फुटबल प्रतियोगिताको आइतबार डिफेन्डिङ च्याम्पियन एनआरटीले १–० को संघर्षपूर्ण जित निकाल्दै सेमिफाइनल तय गरेको छ । फ्लडलाइटमा भइरहेको खेलमा दुवै प्रतिस्पर्धी टिममा खुबै घम्साघम्सी चल्यो ।‘बी’ डिभिजन क्लब वीरगन्ज युनाइटेडसँगको प्रतिस्पर्धामा एनआरटीका लागि निर्णायक गोल अशोक थापाले गोल गरेका थिए ।खेलको २९ औं मिनटमा कृतिशरत्न चुन्जुको बक्सभित्र निकालेको पास सदुपयोग गर्दै अशोकले उत्कृष्ट गोल गर्न सफल भएका थिए ।घरेलु दर्शकको समर्थन पाएको वीरगन्ज युनाइटेडले खेलमा केही आकर्षक अवसर बनाएको थियो । तर फिनिसिङमा चुक्दा बाहिरिन पुगेको थियो । खेलको ४८ औं मिनटमा विवेक चौधरी वान भर्सेस वानको स्थितिमा चुक्न पुगे । विवेकको प्रहार पोस्ट नजिकबाट बाहिरियो ।पहिलो हाफ नियन्त्रणमा लिएको एनआरटीविरुद्ध वीरगन्जले दोस्रो हाफमा सुधारिएको खेल खले । दोस्रो हाफको सुरुबाटै एनआरटीविरुद्ध आक्रामक खेल खेले पनि वीरगन्जले स्कोर बनाउन सकेन । खेलको ५४ औं मिनटमा वीरगन्जले एनआरटीविरुद्ध बराबरी गोल गर्ने आकर्षक अवसर गुमायो । वान भर्सेस वानको स्थितिमा वीरगन्जका कृपा गोल गर्न चुके । कृपाले पेनाल्टी एरियाबाट फितलो प्रहार गर्दा एनआरटीका गोलरक्षक पूजन होनाले सहज बचाउ गरेका थिए ।खेलको ७४ औं मिनटमा वीरगन्जले अर्को आकर्षक अवसर गुमायो । नीरज थापा मगरको क्रसबलमा सागर चौधरीको हेडर क्रस बारमा ठोक्किएर बाहिरिन पुग्यो । अन्तिम समयमा आक्रामक खेल खेलेको वीरगन्जले ८४ औं मिनटमा अर्को अवसर गुमाएको थियो । नीरज थापामगरको पासमा कृपा चौधरीको हेडर बल एनआरटीका गोलरक्षकले उत्कृष्ट बचाउ गरे ।दोस्रो हाफको इन्ज्युरी समयको अन्तिम मिनटमा वीरगन्जले अर्को अवसर खेर फाल्यो । कृपा चौधरीले किपरसमेत बिट गरिसकेको अवस्थामा गोल गर्न सकेनन् । पेनाल्टी एरियाबाट कृपाले गरेको प्रहार गोलपोस्ट नजिकबाट बाहिरियो ।निकै प्रतिस्पर्धात्मक र रोचक खेलमा एनआरटीले पनि केही आकर्षक गुमाएको थियो जसका कारण वीरगन्जविरुद्ध जित निकाल्न अन्तिम समयसम्म कडा मिहिनेत गर्नुपरेको थियो ।खेलको सातौं मिनटमा कृतिरत्न चुन्जुको क्रसपासमा अशोक थापाको प्रहार पोस्ट नजिकबाट बाहिरिएको थियो । खेलको ६४ औं मिनटमा अशोक थापाले किपरसमेत बिट भइसकेको अवस्थामा गोल गर्न सकेनन् । उनको प्रहार वीरगन्जका डिफेन्डरले गोललाइनबाट क्लियर गरेका थिए ।एनआरटीलाई अन्तिम चारमा पुर्‍याउन निर्णायक गोल गरेका अशोक थापा खेलको म्यान अफ द म्याच घोषित उनले १० हजार ट्रफी पाए ।सोमबार सातदोबाटो युथ क्लब र हिमालयन शेर्पाबीच तेस्रो क्वाटरफाइनल खेल हुनेछ ।